Selostajakuuluisuus käy raadollisesti läpi viimeisen Yle-työvuoronsa tapahtumat elämäkerrassaan.

Yleisradio tiedotti kesken Pyeongchangin talviolympiakisojen 2018 yhtiötä yli 30 vuotta palvelleen Tapio Suomisen saaneen potkut.

Kamelin vuodesta 2012 saakka kovasti koeteltu selkä katkesi tapahtumiin, joita Suominen perkaa raadollisesti tuoreessa, Lasse Lindqvistin kirjoittamassa elämäkerrassaan Urheiluhullu (Otava).

Yllä olevalta videolta voit kuunnella, miten kirja alkaa.

Jo vuosia mielialasairauttaan vastaan enemmän ja vähemmän menestyksekkäästi kamppaillut Suominen oli palannut olympiakisojen alla sairauslomalta työvuoroihin, vaikka kirjassa myöntää aistineensa itsessään vielä manian rippeitä.

Suominen kertoo käyttäytyneensä eräässä vuorossa niin vauhdikkaasti, että uutispäällikkö kehotti häntä hieman hidastamaan tahtia. Hänen työsuhteensa kannalta kohtalokas työvuoro oli merkitty helmikuun 15. päivälle.

Urheiluruudun ankkuroinut Suominen kuuli uutisankkuri Matti Röngältä legendaarisen Arvi Lindin olevan Ylessä Olympiastudion vieraana. Suominen lähti tervehtimään vanhaa ystäväänsä, mutta ei huomannut näkyvänsä studiolähetyksen kulisseissa. Lähetyksen ohjaaja kutsui Suomisen lavasteista mukaan lähetykseen.

Suominen kertoo kirjassa jutelleensa lähetyksen jälkeen Lindin kanssa ja menneensä sen jälkeen hakemaan toimituksesta tavaroitaan; neljän päivän vapaaputki odotti.

Suomisen mukaan esimies Sasha Ikonen soitti tuolloin ja nuhteli Suomista tämän ilmaantumisesta olympiastudion lähetykseen. Kaksikko päätyi lopulta siihen, että asiasta puhutaan Suomisen vapaiden jälkeen.

Tässä vaiheessa Suominen katsoo maniansa ottaneen ylivallan:

– Toimin tunteella, kuten maniassa toimitaan. Äkkiä päätinkin, että helvetti, minua ei kohdella näin töykeästi ja epäoikeudenmukaisesti, Suominen muistelee kirjassa.

Suominen kertoo laatineensa pitkän, laajasti myös Ylen johdolle ja yhtiön ulkopuolellekin jakamansa tekstiviestin, jossa kävi tapahtunutta läpi omasta vinkkelistään. Hän myöntää neronleimaukselta tuntuneen teon jälkikäteen suurvirheeksi.

Välikohtaus parkkihallissa

Puolenyön maissa Suomisen työpisteelle tulivat Yle Urheilussa esimiestehtävissä toimineet Hans Grönqvist ja Vesa Rämet, jotka ehdottivat kiihtyneelle tv-julkimolle yöpymistä hotellissa, eivät missään nimessä rattiin hyppäämistä ja kotiin Hämeenlinnaan ajamista. Suominen muistaa kieltäytyneensä tarjouksesta ja uhanneensa käyttää fyysistä väkivaltaa, jos hänen tielleen asetutaan.

Paikalle hälytettiin Suomisen ex-vaimo, jolle kerrottiin ”Tapsan tulleen hulluksi”.

Suominen marssi Ylen autohalliin perässään Grönqvist, Rämet ja vahtimestari. Hän suostui lopulta nousemaan ex-vaimonsa kyytiin, ja tilanne näytti rauhoittuvan, mutta:

– Hyppäsin liikkuvasta autosta ilmoittaen, että lähden sittenkin omaan kotiini, Suominen kelailee Yle-joutsenlauluaan.

Kun hän taas yritti lähteä ajamaan autollaan, vahtimestari asettui tielle, jolloin Suominen löi häntä kovaa käteen autoonsa jättämällään suksiparilla. Myöhemmin hän kuuli myös lyöneensä miestä kasvoihin ja sylkeneensä häntä.

Vahtimestari taltutti Suomisen, jonka ex-vaimo soitti paikalle ambulanssin ja poliisin.

Tapauksen jälkipuinnissa Suominen kuuli vielä lisää maanisista edesottamuksistaan.

– Olin sanonut vahtimestarille: ”Mulla on puukko. Jos tulet yhtään lähemmäksi, niin mä tapan.

Ambulanssi vei Suomisen psykiatriselle osastolle, josta hän pääsi nopeasti pois. Hän lähti hetken mielijohteesta Poriin ryyppäämään ja sekoilemaan sosiaalisessa mediassa. Porista Suominen vietiin taas, nyt pakkohoitomääräyksellä, Kanta-Hämeeseen psykiatriseen hoitoon.

Sinne Suominen myös 20. helmikuuta kuuli työnantajansa lopettaneen hänen työsuhteensa. Hän toteaa kirjassa moneen otteeseen ymmärtävänsä jälkikäteen työnantajansa ratkaisun ja katsoo Yle Urheilun johdon tehneen kaiken kohtuuden nimissä tehtävissä olleen, jotta hänen uransa olisi voinut toimituksessa jatkua.

Suominen tuomittiin viime kesäkuussa Ylen parkkihallin tapahtumista pahoinpitelystä ja laittomasta uhkauksesta sakkorangaistukseen.